Summary: No Día da Lingua Materna, que se celebra hoxe, a Academia partilla o relato escrito por Valentín Arias no que explica a experiencia como nena criada en galego da súa filla, Xela Arias.

A diversidade lingüística é unha riqueza ameazada a nivel mundial. Por iso a Unesco celebra desde 2000, cada 21 de febreiro, o Día da Lingua Materna, unha conmemoración á que a Real Academia Galega (RAG) se suma este ano compartindo 'Xeliña fala galego', o relato, escrito polo mestre e tradutor Valentín Arias en 1968 no que conta a experiencia como nena criada en galego da súa filla Xela Arias (1962-2003), a quen a Academia lle dedica este ano o Día das Letras Galegas. O texto difúndese xunto a un artigo no que o presidente da RAG, Víctor F. Freixanes, tamén reivindica a transmisión xeracional do idioma como "unha riqueza que debemos celebrar" e lembra que o galego é, ademais, unha porta ao multilingüismo, un concepto no que a organización internacional pon o acento nesta edición do Día da Lingua Materna e no que tamén afonda a historia de Valentín Arias. "A proposta da UNESCO ten este ano un obxectivo moi concreto: fomentar o multilingüismo para a inclusión na educación e na sociedade. O texto de Valentín Arias 'Xeliña fala galego' é moi significativo ao respecto. Multilingüismo sen renunciar ás raíces, profundando nelas, para construír unha sociedade sen complexos", expón o presidente da Academia no artigo titulado 'Lingua da memoria'. Valentín Arias escribiu "Xeliña fala galego" no ano 1968. A protagonista do relato, publicado nun especial das festas de San Xoán de Sarria, é Xeliña, unha pequena de sete anos cuxa lingua materna é o galego por decisión dos proxenitores, malia os prexuízos sociais. Partindo da "lingua nai dos galegos", o conto augura que se mergullará pronto noutros idiomas con máis facilidade que os rapaces monolingües, porque "é ben sabido que é máis doado aprender unha nova lingua cantas máis linguas se coñecen". E o narrador non se equivocou no seu prognóstico: aquela rapaciña, á que lle gustaba comparar os dous idiomas que xa manexaba e reflexionaba constantemente sobre eles, converteríase tempo despois na vida real nunha destacada tradutora, ademais de poeta e editora. Víctor F. Freixanes reflexiona no seu artigo sobre o valor afectivo da lingua materna, "a lingua primeira da memoria", e salienta a importancia de garantir a transmisión xeracional do galego, "unha riqueza que debemos potenciar, celebrar, asegurar e potenciar, pois non é incompatíbel con outras experiencias. "A fala primeira sempre está aí, no corazón, na memoria das cousas, nos primeiros aloumiños, nas primeiras experiencias, mesmo inconscientes: a fala primeira que nos axuda a recoñecernos e, ao mesmo tempo, nos abre ao mundo, tamén a outras linguas", expresa. Ademais, o presidente da Real Academia Galega tamén aproveita a celebración do Día da Lingua Materna para subliñar o valor das persoas que malia non se criaren en galego dan o paso para se instalar na lingua galega. "Na recuperación e uso social do galego son moi importantes os neofalantes", conclúe.


Summary: O Concello de Bueu vén de convocar o XX Premio de Poesía Johán Carballeira de Poesía e o XIV de Xornalismo, dous certames que xa son todo un referente no país e que buscan homenaxear a figura do poeta, escritor, xornalista e alcalde de Bueu, Johán Carballeira, quen foi fusilado en 1937 a mans dos franquistas.

Así, todas as persoas que desexen participar poderán enviar por correo ordinario ou electrónico as súas obras escritas en galego antes do 16 de xaneiro de 2017. Ambos os dous premios están dotados de 1.500 euros, e no caso do de poesía, o Concello publicará -como todos os anos- o poemario gañador da man da Editorial Xerais. Estes premios, que naceron como unha homenaxe ao político, poeta e xornalista de Bueu, tivo como gañadores na pasada edición a Pura Tejelo na categoría de poesía pola obra 'A elegancia do século', e a Antón Lopo pola reportaxe "Terán que volver os bárbaros para liberarnos", publicada orixinariamente no Sermos Galiza. Ao longo da súa historia, estes certames teñen galardoado na categoría de xornalismo a Francisco Seoane Pérez, Óscar Curros Moure, Moncho Paz, Cristian López Iglesias ou Arturo Sánchez Cidrás, entre outros; e na categoría de poesía, a poetas tan recoñecidos como Xosé Carlos Caneiro, Yolanda Castaño, Xurxo Alonso, Mario Regueira, Berta Dávila, María Carmen Caramés ou Ismael Ramos, entre outros.


Summary: As contribuíntes afectadas por un ERTE terán de prazo desde o 20 de xullo até o 20 de decembro para o pagamento dos seus tributos.

O Ministerio de Facenda aprobará nos próximos días un cambio normativo para permitir fraccionar o pagamento do IRPF durante seis meses e sen o cargo de intereses ás persoas afectadas por un expediente de regulación temporal de emprego (ERTE). Até o de agora, a lei exixía a presentación de declaración da renda cando os rendementos do traballo son inferiores a 22.000 euros se proceden de un só pagador, pero agora, se hai máis de un, como é o caso das persoas afectadas por un ERTE, a cifra baixa aos 14.000 euros se se ingresaron máis de 1.500 euros polo segundo e restantes pagadores. A Axencia Tributaria apuntou a semana pasada que este ano haberá uns 327.000 novos declarantes que cumpran con estes supostos. As axudas por ERTE tributan como rendementos do traballo que realiza un pagador distinto ao empregador, que é o Servizo Público de Emprego (SEPE). As retencións mensuais do IRPF incluídas nas nóminas durante o exercicio anticipan o que se lle debe ao fisco e, despois, na declaración, axústanse contas, pero o SEPE non está obrigado a aplicar eses adiantos se os importes son inferiores a 14.000 euros, agás que o contribúente o solicitase. Isto significa que a declaración da renda pode saír a ingresar se a retención foi máis baixa do que correspondía, xa que o imposto grava a suma de todos os rendementos. A Axencia Tributaria está remitindo cartas informativas aos novos declarantes nas que se informa de que poderán optar por fraccionar o pagamento en seis partes iguais sen intereses se a declaración lles sae a pagar: o primeiro será o 20 de xullo e o derradeiro o 20 de decembro. A posibilidade está aberta a todos as persoas contribuíntes que tiveron un ERTE en 2020, tamén ás que non son novas declarantes. Esta novidade será aprobada por unha orde ministerial que se publicará nos próximos días. Por outro lado, as 460.000 persoas beneficiarias do Ingreso Mínimo Vital tamén estarán obrigadas a presentar a súa declaración do IRPF. A prestación está exenta, pero é preciso declarar como rendementos do traballo os importes que superen os 11.279,39 euros (1,5 veces o Indicador Público de Renda de Efectos Múltiples, IPREM) se, ademais do ingreso mínimo, se perciben outras axudas para colectivos vulnerábeis. Pola súa banda, a dedución por maternidade tamén sufrirá algunhas modificacións. En concreto, aquelas nais que estivesen en ERTE coa suspensión total da xornada non terán dereito á dedución durante o período que estivesen nesa situación.


Summary: Segundo o IGE en dez anos o noso país perderá máis dun 5% do seu censo e a poboación tornarase máis avellentada, principalmente en Lugo e Ourense.

A crise demográfica en Galiza ten diversas facianas. Para alén do repunte migratorio que deita cifras arrepiantes entre as faixas de idade máis novas (arredor de 118.000 persoas menores de 34 anos no último quinquenio), o noso país encadea 29 anos cun saldo vexetativo negativo (nacementos - mortes). Segundo os dados publicados polo Instituto Galego de Estatística (IGE), en 2012 Galiza perto de 10.000 defuncións máis do que crianzas nadas. No concreto 9.782, o que empeora as cifras en relación co período anterior onde o crecemento natural da poboación se situou en -8.285. Con estes resultados o país acumula case tres décadas de perda poboacional. E é que desde 1986 morren máis persoas das que nacen, sendo a taxa bruta de natalidade de 7,7 --case tres puntos menos que a media do estado. Comarcas de Lugo e Ourense, as que máis poboación perden Neste senso o IGE aventúrase a proxectar como será a pirámide poboacional dentro dunha década e advirte de que Galiza "perderá un 5,4% da súa poboación". Isto é, 147.752 habitantes no período 2013-2023. Por provincias, Lugo e Ourense serán os espazos de maior redución. E no tocante ás comarcas Os Ancares, A Fonsagrada e Sarria xunto con Baixa Limia, A Limia, Terra de Celanova, Verín e Viana veranse máis atinxidas. Aliás, o avellentamento da poboación agudizarase situándose a porcentaxe de persoas maiores de 65 anos no 26,9% fronte o actual 23,1%.


Summary: A Comisión de Peticións da cámara avaliou a queixa formulada pola Asociación Petón do Lobo, que denuncia a omisión do procedemento de avaliación de impacto ambiental, o abandono de dúas presas de residuos mineiros, a contaminación das augas con metais pesados e a potencial afectación á actividade marisqueira e á saúde pública. A Xunta afirma que a mina de Touro "non é viable tal e como está presentado o proxecto"

A Xunta afirma que a mina de Touro "non é viable tal e como está presentado o proxecto" A Comisión de Peticións do Parlamento Europeu avaliou este mércores a queixa formulada en xaneiro de 2017 pola Asociación Petón do Lobo, integrada nas plataformas ContraMINAcción e Vida e Ría ou Minaría, por vulneración de diversas directivas europeas na explotación mineira de volframio e estaño de San Finx, en Lousame. A entidade denuncia a omisión do procedemento de avaliación de impacto ambiental do proxecto mineiro en 2009, o abandono de dúas presas de residuos mineros en pleno cauce fluvial, a potencial afectación á actividade marisqueira e á saúde pública e a contaminación das augas con metais pesados, superándose no río (que desemboca sete quilómetros augas abaixo na ría de Noia) varias veces os limites máximos permitidos para cadmio, cobre e cinc. A Comisión acordou requirirlle á Comisión Europea o inicio dun proceso completo de auditoría, subliñando existencia de fundamentos que apuntan para unha vulneración sistemática e xeneralizada da normativa europea, non só no caso da mina de San Finx, pero tamén noutras, como as de Touro, Santa Comba ou Monte Neme. "Non queremos que a nosa ría sexa o próximo Aznalcóllar ou Baia Mare. O noso modo de vida, o noso futuro e o das próximas xeracións dependen diso", destacou o mariscador José Romarís O mariscador José Romarís foi o encargado de presentar a petición, destacando que "non queremos que a nosa ría sexa o próximo Aznalcóllar ou Baia Mare" e que "o noso modo de vida, o noso futuro e o das próximas xeracións dependen diso". A Asociación Petón do Lobo e os colectivos implicados en ContraMINAcción e Vida e Ría destacan que a mina vulnera a Directiva Marco da Auga, que establece os límites máximos de certas substancias perigosas nos ríos europeos, denunciando que "a Xunta ten permitido desde o ano 1991 (no que xa existían analíticas detalladas) ata a actualidade a inxección ao río de millóns de metros cúbicos de augas contaminadas cada ano". Tamén fan fincapé na omisión do procedemento de avaliación de impacto ambiental, o que "impediu as alegacións dos interesados" e "facilitou que se excluísen do mesmo a obriga de restauración de dúas presas de residuos mineiros". Denucian a omisión do procedemento de avaliación de impacto ambiental do proxecto mineiro en 2009 e o abandono de dúas presas de residuos mineros en pleno cauce fluvial Nas posteriores intervencións das deputadas e deputados, Ana Miranda (BNG), Ángela Vallina (IU), Maite Pagazaurtundúa Ruiz (UPyD), Lidia Senra (AGE), António Marinho e Pinto (PDR, de Portugal) e Judith Kirton-Darling (Partido Laborista, do Reino Unido) instaron á Comisión a realizar unha auditoría exhaustiva da situación do Grupo Mineiro San Finx. Tan só eurodeputado galego Francisco Millán Mon (PP) pretendeu excusar a actuación da Xunta. O pasado ano Augas de Galicia confirmou a contaminación provocada en Noia pola mina de San Fins; o organismo dependente da Xunta realizou medicións no lugar, concluíndo que as augas que escoan da bocamina Buenaventura amosaban os valores máis altos de metais tóxicos, que no caso do cadmio multiplican por 28 os máximos permitidos polas normas de calidade ambiental. Río abaixo da explotación, a contaminación mineira das augas vai diminuíndo, mais seguen a superarse os límites legais de cadmio, cobre e zinc mesmo a 1.500 metros da mina. Poucos meses despois a Fiscalía denunciou á Xunta por irregularidades e desleixo na mina de San Fins.


Summary: A organización xuvenil rexeita as acusacións de desordes e resistencia leve que aparecen reflectidas na sentenza e subliña que a manifestación e a concentración en que se terían producido tales feitos foron "pacíficas".

Galiza Nova denunciou de maneira pública as sancións económicas impostas por vía dunha sentenza xudicial a sete estudantes de Vigo e que van dos 300 aos 600 euros. O secretario xeral da organización xuvenil nacionalista, Alberte Mera, negou que as persoas multadas sexan responsábeis do delito de desordes polo que foron imputadas. Aliás, destacou que "foron pacíficas" tanto a manifestación que percorreu as rúas da cidade olívica o 20 de novembro como a concentración que se realizou dous días despois diante da escuadra policial (comisaría) de López Mora en repulsa polas cargas policiais acontecidas no protesto estudantil. Nun comunicado enviado á imprensa, Mera tamén desmentiu que @s estudantes sancionad@s tiveran cortado o tráfico, tal e como aparece na resolución xudicial. O secretario xeral de Galiza Nova considerou que as multas impostas fan parte dun proceso "inxusto e represivo". A terceira das acusacións que recolle a sentenza, "resistencia leve a ser identificados", foi tamén negada polas testemuñas e pol@s propi@s encausad@s. Solidaridade con Amanda P.A., a muller de 15 anos detida Na mesma nota de imprensa, a organización nacionalista manifestou tamén a súa solidariedade con Amanda P.A., a muller de 15 anos que foi detida na cidade olívica durante outra manifestación estudantil acontecida o 30 de xaneiro. "O PP está a implantar a doutrina do medo entre a xente moza para crear unha sociedade submisa", subliñou Alberte Mera.


Summary: A batalla política en Ourense líbrase en varias frontes. Unha delas no plano xudicial, onde se investiga a xestión financeira do alcalde. Outra no espazo do relato, con Jácome tentando aparecer como vítima dos poderes económicos da cidade. E unha terceira na esfera institucional, cun concello bloqueado pola división da dereita.

A maquinaria xudicial ourensá xoga agora contra Gonzalo Pérez Jácome. O actual rexedor, tan dado nos seus anos na oposición a acudir aos tribunais, nunha relación nunca aclarada con toda cunha parte dos xuíces da cidade, para combater aos seus adversarios político recibe da súa mesma medicina. Porén, a diferenza das denuncias formuladas no seu momento polo actual alcalde, a presentada polos concelleiros críticos de Democracia Ourensá semella ter certa base. Tanto é así que o xulgado número tres da cidade instrúe xa unha causa, onde segundo as fontes coñecedoras da mesma aparecen documentos que implican a Jácome en practicas irregularidades na xestión das contas da súa formación. O propio Jácome deu a entender nas súa última comparecencia pública a existencia dunha trama política e xudicial na súa contra porén desde as forzas da oposición apuntaron ao interese do alcalde en aparecer como vítima diante da cidadanía. A esta idea reponde boa parte do discurso de Jácome, en cuxa elaboración xoga un papel de relevo o antigo secretario da Deputación de Ourense e actual coordinador xeral do concello, Francisco Cacharro Gosende. Cacharro Gosende, fillo do eterno presidente da deputación de Lugo, Cacharro Pardo, contratado por Jácome cun salario de 90.000 euros anuais xa é coñecido nos círculos políticos da cidade como "A Celestina", polas súas tentativas de mediación ao longo desta crise entre as diversas familias da dereita local. A vontade de presentarse como unha vítima dos poderes económicos da cidade sitúase no eixo do relato de Pérez Jácome. Neste sentido, nas súas mensaxes nas redes sociais ou nas súas escasas comparecencias diante dos medios de comunicación preséntase como un incorruptíbel oposto á aprobación dunha Plano Xeral de Ordenación Municipal, na súa opinión cheo de operacións dubidosas e enfrontado ás grandes empresas concesionarias que se enriquecen a conta da xestión dos servizos municipais. Así, entre estas última refírese ao interese que ten espertado a renovación dos contratos de limpeza viaria, servizo de auga e transporte urbano, un negocio sen dúbida suculento que move centos de millóns de euros. O BNG discrepa desta imaxe do alcalde ourensá. O seu portavoz, Luís Seara afirma que "Jácome, e en contra do que el mesmo manifesta, non é o paladín contra a corrupción, xa que, representa a expresión mesma da propia corrupción. Jácome non veu para rematar coa corrupción senón para permitir que esta se continúe exercendo". Ao tempo, critica que "foi incapaz de despexar as dúbidas ao redor da utilización que fai dos fondos públicos que recibe do concello" e considera que "Ourense non merece un alcalde que confunde o público co privado". "A solución non pasa só pola dimisión de Pérez Jácome como alcalde, é precisa unha rexeneración total da institución", demanda Seara que hoxe defende no pleno da corporación unha moción onde solicita a dimisión de Jácome. Os socialistas demandan dunha alternativa a esta situación. O máximo responsábel do PSOE en Ourense, Rafael Villarino e o seu secretario xeral na Galiza, Gonzalo Caballero compareceron onte na cidade das Burgas para reclamar unha alternativa a situación de desgoberno da cidade. Ao tempo, a visita do líder dos socialistas galegos ten tamén unha lectura en chave interna de apoio a Villarino, unha vez que a maioría dos concelleiros do grupo municipal discreparon da súa proposta dun Goberno de concertación co Partido Popular de José Manuel Baltar. Nesta, os socialistas reivindican o seu papel de lista máis votada e esixen gobernar O pleno da corporación de Ourense reúnese hoxe por primeira vez desde o estoupido da crise do Goberno local. Os concelleiros e concelleiras deben manifestarse respecto de diversas iniciativas presentadas desde as forzas da oposición sobre a situación política da cidade. Moi probabelmente saíra adiante unha proposta cos votos favorábeis do PSOE, Ciudadanos e BNG onde se solicita a dimisión de Jácome, porén este está disposto a atrincheirase na alcaldía co só respaldo do seu fiel, Armando Ojea. Malia que a lexislación en materia local dá amplas competencias ao rexedor para gobernar en minoría, o escenario presentase complicado e adiante novos sobresaltos nos próximos días. O Trump ourensán Gonzalo Pérez Jácome é cualificado nalgúns sectores como o Trump ourensán. Mesmo, o propio alcalde non nega a súa admiración polo mandatario estadounidense, con quen partilla o seu declarado credo neoliberal. Unha axenda ideolóxica que no caso de Ourense ten afectado moi especialmente ao sector cultural da cidade.


Summary: Esta quinta feira, un día despois da morte do expresidente de Caja Madrid, os resultados da autopsia confirman o suicidio como causa do falecimento. Segundo o informe, Miguel Blesa, disparouse cun rifle de caza maior no tórax. As feridas que presentaba o cadáver son compatíbeis con esta hipótese.

O corpo de Blesa apareceu sen vida nunha finca de caza á que viaxara para participar nunha cazaría e foi atopado ás 8:40 da mañá da pasada cuarta feira, despois de que os servizos de emerxencia recibisen unha chamada dun dos traballadores da finca 50 minutos antes. Segundo os resultados da autopsia todo apunta a que Miguel Blesa puido apoiar a culata no chan e poñer contra o seu peito a boca do canón. O Xulgado de Primeira Instancia e Instrución número 2 de Peñarroya-Pueblonuevo, o que se encarrega da investigación, recebeu o informe da autopsia en que se confirma que estaríamos perante unha morte "por autolesión por arma de fogo", segundo informou o Tribunal Superior de Xustiza de Andalucía.


Summary: O colectivo teme as consecuencias da instalación de grandes eólicos próximos a varias aldeas.

Este domingo partiu a primeira Marcha en defensa da Aguioncha, no municipio de Calvos de Randín, na comarca da Limia, desde a vella escola do lugar de Feás, "coas máquinas apenas a un quilómetro, para comezar co proxecto de polígono eólico de Lamas de Feás". Eólicos de 112 metros de alto ameazan a contorna do Xurés Nesa mesma escola, hai uns meses, tivo lugar unha presentación a cargo da plataforma Stop Eólicos Xurés Celanova e do Sindicato Labrego Galego "para advertir dos perigos que se lle viñan enriba á aldea de Feás co proxecto de polígono eólico Lamas de Feás". A camiñada mobilizou un cento de persoas, a maioría veciñas e veciños de Feás e outros núcleos de Calvos de Randín, o Concello máis afectado polo proxecto, que tamén colle territorio dos Blancos e de Baltar. Acudiron ademais membros da plataforma Stop Eólicos Xurés Celanova desde Bande, Verea e Celanova, principalmente, así como desde outros concellos. "Malia a calor, forte desde primeira hora, os primeiros camiñantes chegaron á Aguioncha contra as dez e media, e moitos decidiron subir até o alto dos penedos, desde onde se divisan os polígonos do Larouco, Cabeço Alto (en solo portugués mais lindeiros co Parque Natural do Xurés) e os do Vieiro", explican desde a Plataforma Stop eólicos Xurés - Celanova. Susana Vázquez, alcaldesa de Porqueira: "Os eólicos non poden ser a calquera prezo" "A veciñanza, apoiada polo plataforma, rexeita un proxecto de polígono eólico (P.E. Lamas de Feás) de sete aeroxeradores de 200 metros de altura e que poderían afectar severamente a mananciais, solos e patrimonio, ademais das afeccións á flora e á fauna", denuncian. Contra este proxecto rexistráronse "1.500 alegacións na primeira fase de exposición, que rematou en xuño, o que obrigou á promotora, Greenalia, a se presentar nunha asemblea veciñal na Casa da Cultura a finais de maio". Os técnicos de Greenalia, acompañados polo alcalde de Calvos, Aquilino Valencia (PSdeG), un avogado, Alfonso Grande, e un asesor da comunidades de montes, "non conseguiron despexar as dúbidas que expuxeron os veciños", que preguntaron cuestión como "que vai pasar cos mananciais", "como afectarán os movementos de terra as vivendas" ou "se se escoitarán ou non os aeroxeradores a menos de dous quilómetros de varias aldeas". Denuncian que máis de 14.500 hectáreas das montañas da Limia e Celanova están "en mans de multinacionais privadas" Despois daquela charla en Feás houbo outra en Padroso. Ao tempo, "outras aldeas, como Lobás, Pintás ou Silvoso foron mudando a súa opinión cara unha oposición directa ao proxecto", afirman desde a plataforma, que se laia de que o alcalde non o fixera. "Aquilino Valencia dixo que estaría coa maioría e que o Concello de Calvos elaboraría alegacións tanto ao P.E. Lamas de Feás como á liña de alta tensión de 42 quilómetros que arrancaría na Aguioncha", lembran desde Stop eólicos.


Summary: Os libros de Miguelanxo Prado e David Rubín figuran en todas as listas coas mellores obras de banda deseñada do ano.

Ardalén, de Miguelanxo Prado e El Héroe 2, de David Rubín, figuran en todas as listas coas mellores obras de banda deseñada do ano. Botando un ollo ás peneiras que nestas datas están publicando medios de comunicación e blogs especializados vemos como as dúas obras galegas son unha constante entre o mellor do ano en España, sobre todo no caso do libro de Rubín. Así, atopámolo na selección das cinco mellores obras que fai La Montaña de Tebeos ("O mellor tebeo de superheroes de 2012 ... Rubín faino mellor. Non ten que atarse aos corsés de personaxes convertidas en franquicia, ten liberdade para mesturar influencias e para alterar a historia á súa conveniencia"). E igualmente nas cinco que destaca ABC ("Rubín dá novo alento ao cómic como medio"). E tamén nas dez que escolle Acolostico se escribe con erre: ("Simplemente espectacular o traballo de Rubín, unha homenaje aos tebeos de sempre, con acción contundente, un debuxo e unha narrativa que tiran de costas, unha revisitación ao mito clásico de Heracles, con máis duna lectura. Canela fina"). Nesta listaxe tamén aparece Ardalén, o celebrado regreso de Miguelanxo Prado ("unha historia sobre as lembranzas, sobre memorias perdidas e atopadas, cun trasfondo de fantasía, e cun retrato da realidade de aquí, imposible non destacalo e gozalo"). E en Acolostico temos tamén unha terceira escolla galega: Breve Encontro. Un achegamento comiqueiro á biografía e á obra do poeta, de Jacobo Fernández Serrano ("Un exemplo do poder dos tebeos. Non teño nin idea da literatura galega, non me gusta a poesía, e lendo este tebeo sobre a vida do poeta galego Lois Pereiro gocei coma un anano, aprendín cousas, e achegueime a temas que a priori non me chamaban"). Finalmente, Ardalén e El Héroe 2 tamén aparecen destacados na lista de RTVE. E tamén na selección elaborada por Pepo Pérez publicada en numerocero.es Un bo ano para a banda deseñada galega.


Summary: O caso volve agora á xustiza belga, que terá que decidir se extradita o rapeiro mallorquino.

A xustiza española recibe un novo revés. Esta vez polo caso do rapeiro mallorquino Valtònyc. O Tribunal de Xustiza da Unión Europea (TXUE) ditaminou na mañá desta terza feira que a xustiza española aplicou incorrectamente o código penal en que se basea a euroorde para reclamar o músico. Segundo Luxemburgo, o Estado español non pode aplicar o código penal de 2015, que é moito máis duro, porque é posterior ás cancións polas que Valtònyc foi condenado a tres anos e medio de prisión por enaltecemento do terrorismo. O caso volverá agora ao Tribunal de Gant. Valtònyc foi xulgado co código penal de 2012, porén, para elaborar a euroorde contra el a Audiencia Nacional aplicou o código seguinte, de 2015, que prevía penas máis duras por delitos relacionados co terrorismo. Josep Miquel Arenas, Valtònyc, leva máis de ano e medio en Bruxelas. Marchou de Mallorca cando foi condenado a tres anos e medio por enaltecemento do terrorismo, insultos contra a Coroa española e ameazas nas letras das súas cancións. A Audiencia Nacional ditou unha euroorde contra el que está agora no segundo nivel da xustiza belga. No primeiro, o xuíz que viu o caso non viu delito, porque considerou que o contido das cancións de Valtònyc estaba dentro da liberdade de expresión.


Summary: O Executivo non di cantas solicitudees hai nin catas persoas a cobran desde agosto. A axuda estará vixente ata que a taxa de paro baixe do 20%, mentres Báñez asegura que a reforma laboral freou a destrución de emprego.

A axuda de 400 euros para persoas en paro que esgotasen todas as súas prestacións pasará a ser unha axuda estable ata que o desemprego baixe do 20%. Decidiuno este venres o Consello de Ministros, despois de que a Enquisa de Poboación Activa (EPA) confirmase que España roza o seis millóns de parados. Os requisitos serán os mesmos que o Goberno estableceu en agosto, máis severos que os das anteriores prórrogas. Talvez por iso o Executivo resístese a dar datos concretos sobre cantas persoas se están a beneficiar da axuda desde agosto. O Executivo resístese a dar datos concretos sobre cantas persoas se están a beneficiar da axuda desde agosto A ministra de Emprego, Fátima Bañez, si deu un dato: durante todo 2012, unhas 300.000 persoas cobraron esta axuda. Con todo, desa cifra tan só unha parte non especificada corresponde á última prórroga de agosto. Todas as estimacións apuntaban a que o número de beneficiarios sería menor que noutras ocasións debido ao endurecemento dos requisitos. En agosto, o Goberno anunciou que a axuda pasaría a ser de 450 euros para os parados con cargas familiares e que cumprisen, ademais, o resto de condicións. Segundo Báñez, unha de cada catro persoas que perciben a axuda desde agosto cobra 450 euros. A falta dunha cifra absoluta oficial sobre a que facer cálculos, isto supón que só o 25% dos novos beneficiarios está a cobrar 450 euros. As previsións de Emprego son que 130.000 persoas se beneficien da axuda desde agosto até febreiro. Isto faría que só preto de 32.500 cobren os 450 euros. As duras condicións do Goberno fan que máis de dous millóns de parados sen prestación non poidan recibir a axuda A prestación é só para as persoas que esgotasen todas as demais e que nunca cobrasen antes a axuda de 400 euros. Sen ter en conta o resto de requisitos, estas dúas condicións xa fan que unha parte importante dos parados que non cobran prestación -máis de dous millóns- non poida acceder xa a esta axuda. A ministra de Emprego asegurou que o Goberno está a estudar fórmulas de protección e "programas de formación e recualificación" para tentar cubrir esa franxa, aínda que non especificou máis. Até mediadios de agosto, unhas 500.000 persoas percibiran esta prestación nalgún momento desde que se creou en febreiro de 2011. Sindicatos e oposición levaban meses reivindicando que os 400 euros deixasen de estar suxeitos a renovacións periódicas e se convertesen nunha prestación estable, polo menos ata que a taxa de paro baixe dos altísimos niveis nos que se atopa. Contratos de emprendedores Báñez insistiu en que a reforma laboral serviu para frear a destrución de emprego, a pesar de que en 2012 desapareceron 850.000 postos de traballo, máis que en 2011. A ministra puxo tamén sobre a mesa os datos sobre o chamado contrato de emprendedores, unha das grandes apostas da reforma laboral do Goberno: desde febreiro asináronse 82.238 destes contratos, a metade con xente nova. Esta cifra representa tan só preto do 8% de todos os contratos indefinidos rexistrados no últimos dez meses. Á súa vez, os contratos indefinidos representan de media tan só entre o 9% e o 10% de toda a contratación que se produce nun mes; o resto é temporal. No entanto, a ministra de Emprego sostén que o principal obxectivo da reforma laboral en 2012 era "frear o ritmo de destrución de emprego" e que, malia os malos datos do paro, unha vez que finalizou o seu primeiro ano de vixencia, iso estase logrando. "Mes a mes está sendo unha realidade", tras engadir logo qeu "o que non pode facer ningunha reforma laboral é pretender crear emprego nunha recesión como esta".


Summary: As obras prolongaranse todo o verán

Non era sen tempo… Xa pasaron 11 anos dende que a Xunta anunciara as obras de ampliación da Ponte da Piroga, a ponte que une A Piroga (Vimianzo) de Baio (Zas) salvando o río Grande. Non sen recortes no proxecto, a Xunta licitaba a obra o pasado mes de decembro, e outros 6 meses despois comezan as obras. As obras teñen un investimento de 328.000€, e consistirán fundamentalmente na ampliación da sección transversal mediante a execución dunha lousa de formigón armado, con voadizos en ambos os laterais. A ampliación permitirá reordenar o tráfico rodado e peonil, xa que a nova sección transversal posibilitará albergar dous carrís de 3 metros de ancho, beiravías de 0,25 ou beirarrúas de 2,10 metros de anchura. Cronograma A execución das obras foi programada por fases. Onte comezaron os traballos previos, coa instalación de sinais verticais, e hoxe, martes, continuarán co pintado e a colocación de barreiras para iniciar os traballos de escavación do noiro que aloxará as canalizacións para repoñer os servizos de telecomunicacións. Nesta etapa preparatoria, está previsto ocupar un dos carrís e permitir tráfico de vehículos alternativo regulado con semáforos polo carril dereito, en sentido Fisterra. Ademais, habilitarase sinalización cos desvíos alternativos para os vehículos nos accesos pola AC-552 e nos enlaces coa AG-55. Os peóns terán un paso habilitado en todo momento. A partir do 19 de xullo, comezarán os traballos de rehabilitación da ponte coa demolición do muro e o seu acondicionamento para a ampliación do taboleiro. Nestas fases permitirase o tráfico de vehículos alterno regulado con semáforos e os peóns terán un paso habilitado. Na segunda quincena de agosto terá lugar a preparación da ponte para o asento das lousas. Durante estas semanas estará cortada totalmente a circulación de vehículos pola ponte, sendo obrigatorio utilizar os desvíos alternativos sinalizados. Desde xeito, evítase que o corte se realice na primeira quincena de agosto, cando hai máis afluencia de tráfico. A principios de setembro xa se abrirá a ponte ao tráfico coa nova sección ampliada e realizaranse os cortes de carril necesarios para o estendido do aglomerado do taboleiro ou a execución das xuntas de dilatación.


A Dirección Xeral de Saúde Pública da Consellaría de Sanidade informou de que, até as 18 horas, hai 112 casos de coronavirus confirmados na Galiza, deles deles 45 son da área da Coruña, 6 da de Lugo, 14 da de Ourense, 11 da de Pontevedra, 20 da área de Vigo, 12 da de Santiago, e 4 da de Ferrol Do total de pacientes positivos, 7 permanecen en UCI, 26 están en unidades de hospitalización e 79 no domicilio. Por outra banda, rexistráronxe xa as tres primeiras altas de pacientes, no Complexo Hospitalario Universitario da Coruña. Por outra banda, rexistráronxe xa as tres primeiras altas de pacientes, no Complexo Hospitalario Universitario da Coruña. O número de probas realizadas polo Sergas até actualidade foi de 784, segundo estes últimos datos. O conselleiro de Sanidade, Jesús Vázquez Almuiña, instou esta sexta feira ao "illamento social", aínda que "non total", e a evitar espazos pechados ou outros abertos con aglomeración de persoas. Fíxoo tras unha visita ás dependencias da Xefatura Territorial de Sanidade na Coruña e nunha comparecencia xunto á xefa territorial, Cristina Pérez, e o responsable de Alertas Epidemiolóxicas da citada xefatura, Manuel do Valle. Preguntado se cre que deben posporse os comicios galegos, dixo que, no seu caso, non pode pronunciarse a este respecto. Con todo, lembrou que os cálculos existentes estiman que o pico de máis incidencia do coronavirus sitúese "na primeira e segunda semana de abril". O conselleiro insistiu en que, nestes momentos, trabállase "nunha fase de contención" do virus e na importancia, por iso, do diagnóstico durante a mesma. A este respecto, lembrou que desde esta quinta feira as probas que dan positivo xa non se remiten a Madrid, senón que o diagnóstico "definitivo" faise desde a Galiza. Ademais, precisou que só se envían os casos "dubidosos" co obxectivo de "axilizar" os diagnósticos. Na súa comparecencia, Almuiña quixo tamén lanzar unha mensaxe de tranquilidade á cidadanía, insistindo en que se dispón de "medios" e que se está "reforzando" o 061, os servizos preventivos e de urxencias, así como "potenciando as camas de UCI". Sobre isto, e preguntado polas queixas polos problemas na atención no telefóno habilitado, incidiu en que "neste momento estanse case triplicado as chamadas do día da gripe cando houbo máis". Con todo, insistiu na posta en marcha de medidas de aumento de persoal e do espazo da central de chamadas na Estrada. "E seguirase incrementando", sentenciou o conselleiro, quen, ante calquera dúbida, instou a consultar a páxina web da Consellaría. Posíbel alerta sanitaria Mentres, preguntado por se na Galiza adoptarase a alerta sanitaria como en Euskadi, Almuiña admitiu que "en todo momento está a escribirse o libro", sobre os cambios que se introducen en relación ás medidas preventivas en pouco tempo. Así, o conselleiro de Sanidade avogou por ir "día a día" e vendo a "evolución", aínda que considerou "previsíbel" que a situación "excepcional" de Euskadi poida darse "nunhas semanas". "Estamos preparándonos con dotación de persoal e equipamentos", engadiu. En canto ás medidas que se están adoptando, citou a compra de 70.000 máscaras ou a "resposta bastante rápida para facer as probas en casa", que situou en "un ou dous días". Por outra banda, dixo que nos próximos días" colocarán cristais de protección nos centros de saúde para reducir as posibilidades de contaxio nas dependencias de atención ao público. Medidas de autoprotección A Consellaría de Sanidade reiterou que a cidadanía empregue o número 061 só para emerxencias ou casos graves e aconsella utilizar o número gratuíto do 900 400 116 para consultar dúbidas ou síntomas leves de coronavirus. O Sergas pon a disposición da cidadanía unha páxina web (https://coronavirus.sergas.es), na que se pode consultar información dirixida á poboación, aos profesionais sanitarios e para outros colectivos. Os técnicos da Dirección Xeral de Saúde Pública aconsellan adoptar as medidas de "autoprotección e limitación da diseminación do vírus común a calquera infección respiratoria, como a gripe". Así, extremarase a hixiene de mans, lavándoas frecuentemente, especialmente despois de tusir ou soarse, e cubrirase o nariz e a boca cun pano (preferentemente desbotábel) ao tusir ou esbirrar, ou se non se dispón de pano, na cara interna do cóbado. Ademais, evitarase tocar os ollos, o nariz e a boca coas mans.


Summary: A Axencia Mundial do Medicamento desbotou, cando menos até que non existan "probas epidemiolóxicas claras", a administración da cuarta dose da vacina na poboación menor de sesenta anos que non estea en risco de vulnerabilidade médica.

O Centro Europeo para a Prevención e o Control das Enfermidades (ECDC) e a Axencia Europea do Medicamento (EMA) apostan por comezar xa coa administración da cuarta dose da vacina xenérica contra a Covid-19 nas persoas maiores de 60 anos, así como nos colectivos vulnerábeis de calquera idade, antes de que cheguen as novas vacinas adaptadas á variante ómicron a partir de setembro, tal e como esta previsto. "Tendo en conta a situación epidemiolóxica actual e as previsións, é importante utilizar as vacinas actualmente dispoñíbeis agora e non esperar a que as vacinas adaptadas a ómicron estean listas", esgrimen. Comesaña insiste: cuarta dose da vacina da Covid-19 para maiores de 80 anos a partir de outono Ao fío, lembran que esta cuarta dose podería administrarse "polo menos catro meses despois da anterior, centrándose nas persoas que recibiron un reforzo previo hai máis de 6 meses". "Isto sería especialmente relevante e impactante nos países nos que a onda de BA.4/5 está a comezar ou aínda non alcanzou o seu punto máximo", engaden.. En abril deste ano, a EMA e o ECDC xa recomendaron que as persoas maiores de 80 anos recibisen unha segunda dose de reforzo das vacinas de ARNm. Ambas axencias tamén sinalaron nese momento que se había un "rexurdimento significativo" das infeccións, as persoas de entre 60 e 79 anos e as persoas vulnerábeis de calquera idade deberían recibir unha cuarta dose. Haberá cuarta dose da vacina da Covid en menores de 80 anos? "Dado que actualmente estase producindo unha nova onda en Europa, é importante que as autoridades de saúde pública consideren agora a estes grupos para unha segunda dose de reforzo. Esta nova recomendación prodúcese nun contexto de aumento das taxas de notificación de Covid-19 e das taxas de ingresos e ocupación de hospitais e unidades de coidados intensivos (UCI) en varios países", explican os dous organismos a través dun comunicado. "Maior risco" de padecer "enfermidade grave" O ECDC e a EMA argumentan que os maiores de 60 e as persoas vulnerábeis "seguen tendo o maior risco de padecer enfermidade grave". "Os modelos matemáticos suxiren claros beneficios dunha segunda dose de reforzo para protexer as persoas maiores de 60 anos", agregan respecto diso. En cambio, non apoian que se administre a cuarta dose a traballadores sanitarios ou persoas que traballan en centros de coidados como residencias de maiores, xa que estes organismos consideran que "só ofrece beneficios limitados debido á escasa e rapidamente decrecente protección contra a infección e a transmisión". Haberá cuarta dose da vacina contra a Covid para "toda a poboación": así o anunciou Darias Así mesmo, o ECDC e a EMA alegan que "polo momento non hai probas epidemiolóxicas claras" que apoien a administración dunha segunda dose de reforzo en menores de 60 anos, a menos que teñan vulnerabilidades médicas".


Summary: En 2016 as axudas estiveron dotadas con 2,1 millóns de euros, dos que 430.000 pagaron axudas ás familias e 830.000 foron transvasados a outros gastos. Volven ser de 180 euros para as familias en xeral e de 300 para as numerosas A Xunta moveu o 40% dos fondos de axudas para pagar a luz a outros gastos da Administración

Un 62% menos un ano despois de incrementar o orzamento un 40% e non dar destinado a axudas ás familias oito de cada dez euros previstos. A Consellería de Economía vén de poñer en marcha a convocatoria para 2017 do seu tícket eléctrico, a achega económica aos fogares con poucos recursos económicos que equivale a, aproximadamente, unha factura e media ao ano. No ano 2016 estas axudas estiveron dotadas con 2,1 millóns de euros, 600.000 máis que en 2015. No entanto, como vén informando Praza.gal, apenas o 20% do orzamento destes subsidios, 433.200 euros, acabaron pagando recibos da luz das familias. Mentres, case o duplo, 830.000 euros, foron transvasados a outros gastos da Administración e outro tanto quedou sen asignar, segundo os datos orzamentarios do propio Goberno datados a finais do pasado novembro. Desta volta a dotación total é de 793.115 euros, na liña do avanzado polo proxecto de Orzamentos Xerais de 2017. Este luns o Diario Oficial de Galicia publica a orde que activa os prazos do tícket eléctrico para 2017, que poderá ser solicitado dende este 17 de xaneiro e ata o vindeiro 15 de xullo, o que implica un prazo quince días máis curto que na convocatoria anterior. Como en 2016, a contía máxima desta subvención é de 180 euros anuais para os fogares en xeral e de 300 para as familias numerosas e, igual que na convocatoria anterior, só poden acceder a ela as familias que non ingresasen durante 2015 máis do equivalente a "1,5 veces o IPREM", isto é, 9.585,19 euros anuais. En 2016 as axudas estiveron dotadas con 2,1 millóns de euros, dos que 430.000 pagaron axudas ás familias e 830.000 foron transvasados a outros gastos da Administración Deste xeito, fican excluídos os fogares nos que os ingresos de todos os seus membros sumen máis de 798 euros ao mes, ou 684 no caso de salarios divididos en catorce pagas. Ademais, tampouco poden solicitar o tícket, atendendo ás bases, os fogares nos que non residan persoas menores de idade ou con algún tipo de discapacidade recoñecida igual ou superior ao 33%. As familias que respondan a este perfil poden solicitar axuda para pagar facturas de electricidade "cuxo período de lectura estea comprendido entre o 1 de xullo de 2016 e o 30 de xuño de 2017". Para facelo o Goberno mantén tamén un dos requisitos máis criticados pola oposición parlamentaria e colectivos sociais en convocatorias anteriores. "As solicitudes -sinala a orde- deberán presentarse unicamente por vía electrónica" a través da sede electrónica da Xunta. As axudas volven ser de 180 euros para as familias en xeral e de 300 para as numerosas e deben solicitarse por vía electrónica Igual que na convocatoria anterior, a Consellería abre a porta ao "suposto" de que "o peticionario non teña capacidade técnica ou económica" para acceder aos "medios tecnolóxicos precisos", e nese caso podería facer o trámite nunha das xefaturas territoriais da Consellería de Economía, pero empregando unha sinatura electrónica e tendo en conta que a "documentación complementaria deberá presentarse electronicamente". O Goberno terá para resolver as peticións ata tres meses despois do final do prazo de solicitudes, isto é, ata mediados de outubro. Mentres, tal e como informou este diario, no Parlamento xa se tramitan iniciativas da oposición para que o Goberno dea contas da transferencia de fondos do tícket eléctrico a outros gastos da Administración, dende a Consellería de Economía asegúrase a este diario que as axudas chegarán a todas as familias que as precisen. "Como xa se fixo durante este tempo, este ano destinarase o orzamento que sexa necesario, sen límites, para seguir axudando as familias con menos recursos", din fontes oficiais do departamento que dirixe Francisco Conde, que subliñan ademais que ao tícket "sumouse o ano pasado un mecanismo automático, sinxelo e eficaz", en referencia ás "axudas urxentes" para "evitar o corte de luz por impago ás familias con menos recursos, que neste 2017 se estende tamén ao gast natural". Orde de axudas do tícket eléctrico da Xunta para 2017


Summary: O organismo que preserva o legado do Nobel de Literatura pasará a estar presidida polo conselleiro de Cultura e Educación mentres permanece no aire a posibilidade de que os fondos bibliográficos poidan ser trasladados á Cidade da Cultura, como figura nun convenio asinado en 2010

A Xunta culmina o rescate da Fundación Cela. A entidade privada, constituída polo escritor nos anos 80 do século pasado para preservar o seu legado e cuxa sede en Iria Flavia permanece aberta dende 1991, pasa a ser integramente pública co obxectivo fundamental de frear en seco o proceso de degradación que viña sufrindo durante os últimos anos, especialmente dende a morte en 2002 do Nobel, momento dende o que a entidade estivo dirixida pola súa viúva, Marina Castaño. O Consello do Goberno galego deste xoves adoptou o acordo que dá luz verde á modificación dos estatutos e á composición dun novo padroado, cuxo presidente pasa a ser "o conselleiro competente na materia de cultura", actualmente, Jesús Vázquez. O alcalde de Padrón, o reitor da Universidade de Santiago, os presidentes das catro deputacións, unha persoa designada pola Casa Real e outra pola Universidade Camilo José Cela uniranse a dez membros máis, propostos directamente polo presidente da Xunta, para xestionar unha fundación que viña acumulando serios problemas de xestión. Non en van, en marzo de 2010 o Executivo galego xa tivera que achegar, en forma de convenio, máis de 154.000 euros de subvención para garantir a viabilidade económica. Despedimentos de traballadores, conflitos xudiciais, caídas de visitas ou reproches por parte do persoal á actitude e mala xestión da viúva do escritor e dos seus colaboradores máis inmediatos derivaron, dous meses despois da sinatura desa subvención de urxencia, en que os patróns da fundación decidisen iniciar os trámites para cederlle o control á Xunta, ademais de asumir as primeiras medidas de saneamento económico, como o cesamento do xerente. A Fundación viña acumulando serios problemas de xestión e a Xunta achegoulle 154.000 euros de urxencia en 2010 Con este acordo tomado Xunta e Fundación reuníanse de novo para asinar un novo convenio no mes de xullo, este sen achega económica inmediata pero de moi importante calado. O acordo coa Fundación Cela, xestionado pola extinta Consellería de Cultura, formalizaba a obriga de realizar "un plan de axuste dos gastos co obxecto de reducir o gasto corrente e adaptalo ás previsións de ingreso" e desenvolver "actuacións" para "manter as achegas dos patróns privados e doutras entidades de carácter público". Ademais, o convenio incluía un terceiro punto que xerou unha controversia case inmediata en Padrón e que este xoves Alberto Núñez Feijóo preferiu pasar por alto. O compromiso pasaba por pór en marcha "as accións precisas" para que a Consellería, "a través da Biblioteca de Galicia, na Cidade da Cultura", asuma "os gastos de conservación, custodia e difusión do fondo bibliográfico, documental e epistolar". Isto é, protección do legado, ameazado polas pingueiras da deteriorada sede da Fundación, a cambio de que fose trasladado aos baleiros andeis do monte Gaiás. O que transcendera daquela fora que en Iria Flavia permanecerían a sede social da Fundación, ademais de cadros e pertenzas diversas do autor. Pero os manuscritos, os máis de 40.000 libros e as case 100.000 cartas marcharían a Santiago para seren coidadas con maior esmero e, de paso, engadir contidos á necesitada biblioteca da Cidade da Cultura. Preguntado directamente por isto, Feijóo prefire aclarar pouco. "Galicia ten un premio Nobel e en época de crise temos que manter, con outros orzamentos, o legado que deixou". No novo padroado da Fundación estarán representantes de diversas institucións e "aí decidiremos o que corresponda" sobre posibles traslados, pero "o fundamental", afirma, é que "o que Camilo José Cela deixou en Galicia, quede en Galicia". O que se fará, asegura, será "o que máis lle interese a Galicia como país". E, cal será o volume de fondos públicos que implicará a operación? "Non máis do que se viña destinando" porque a fundación "vai ser eficiente", resolve. Convenio co que a Xunta lle achegou 154.000 euros á Fundación Cela Convenio sobre o plan de axuste da Fundación e o traslado ao Gaiás


Summary: Foi galardoado polos seus esforzos en combater a fame e a súa contribución para mellorar as condicións de paz en áreas afectadas por conflitos.

O Programa Mundial de Alimentos da ONU (PMA) recibiu o Premio Nobel da Paz de 2020 polos seus esforzos en combater a fame, a súa contribución para mellorar as condicións de paz en áreas afectadas por conflitos, e por actuar como motor dos esforzos para previr o uso da fame como arma de guerra e conflito". Así, o Comité Noruegués do Nobel, que entrega cada ano este galardón dun millón de euros, recoñeceu o traballo dunha organización da ONU, pero non a que encabezaba todas as apostas, a Organización Mundial da Saúde (OMS) polo seu liderado na crise sanitaria da Covid-19. A presidenta do Comité, Berit Reiss-Andersen, con todo, vinculou esta decisión, en parte, ao coronavirus, asegurando que a pandemia contribuíu a "un forte aumento do número de vítimas da fame no mundo". Aínda que subliñou que o PMA fose un gañador digno do Nobel da Paz independentemente da crise sanitaria, admitiu que a pandemia reforzou "as razóns" para darlle o premio. "Até que non exista unha vacina médica, os alimentos son a mellor vacina contra o caos", aseverou, citando a propia PMA. Sinalou que en países como Iemen, Congo, Nixeria, Sudán do Sur e Burkina Faso, a combinación dun conflito violento e a pandemia "provocou un aumento espectacular do número de persoas que viven ao bordo da inanición". "Fronte á pandemia, o Programa Mundial de Alimentos demostrou unha capacidade impresionante para intensificar os seus esforzos", engadiu.


Summary: A Fundación Rosalía propón facer un 'Caldo de Gloria' o Día de Rosalía, inspirado no poema 'Miña casiña, meu lar'. Todo Padrón se sumará á proposta, que queren facer extensiva a todo o país. Todo isto e máis para o 24F.

O vindeiro 24 de febreiro cúmprense 180 anos do nacemento dunha das voces máis grande da Galiza: a de Rosalía de Castro. É por iso que todo Padrón vai celebrar o Día de Rosalía coa preparación dun 'Caldo de Gloria', iniciativa inspirada no poema 'Miña casiña, meu lar', onde a autora explica como facer un caldo e relata a épica diaria da supervivencia. A Fundación Rosalía de Castro vén de presentar a programación prevista para este día e convida a todo o país a facer o seu propio 'Caldo da Gloria' nas súas casas e nos restaurantes, e que o acompañen coa lectura dos poemas da escritora. Benigno Campos e Merchi Rodal (do programa 'Larpeiros' da TVG) serán os encargados de preparar o caldo na lareira da Casa-Museo, que tamén se poderá desgustar en toda a hostalería de Padrón. O caldo rosaliano No poema 'Miña casiña, meu lar' de Follas Novas, unha muller pobre conta un capítulo da súa épica diaria: a de sobrevivir. A muller, que vén de Compostela a Padrón, chega á casa mollada e esfameada e, malia as pésimas condicións, consegue facer un humilde caldo de gloria e un bolo de pote. Detrás do alimento está a ensinanza de como o ser humano é quen de sobrevivir e ser feliz con tan pouco. Actos O día 21 de febreiro a Fundación Rosalía de Castro participará, en Braga, na terceira Semana Cultural 'Convergências Portugal-Galiza'. Dous días despois terá lugar, en Rianxo, a presentación do primeiro número de 'Follas Novas', a nova revista de estudos rosalianos. O día do nacemento de Rosalía farase unha homenaxe na estatua da Alameda, en Compostela. Despois está programado un acto no Hostal dos Reis Católicos, lugar no que se bautizou a poeta hai 180 anos. Os grupos Carapaus e Ialma acompañarán a celebración con actuacións musicais. En Padrón, diante da estatua de Rosalía no Espolón, farase unha lectura dos poemas por parte das e dos escolares, seguida dun percorrido polas rúas de Padrón, onde se poderá desgustar o 'Caldo de Gloria'. Á tarde, a partir das 19:00h, proxectarase a curtametraxe 'Unha muller que pasa – Silencio', de Paco Gallego e Xosé Bociña, gañadora das Curtas para Rosalía de 2016. A continuación, a agrupación galego-belga de pandereteiras Ialma ofrecerá un concerto.


Summary: A maior guerrilla de América Latina vaise tornar esta semana nun partido político. As FARC-EP realizan en Bogotá un congreso en que materializarán a súa aposta polas vías estritamente parlamentares e de mobilización social como meio para alcanzar o poder e construír o socialismo. As FARC manterán a súa definición como forza revolucionaria e o debate en curso atinxe os movimentos tácticos que lle caben facer para ampliar a súa base de sustentación social.

Por volta de mil delegadas e delegados, 200 convidados e até 400 xornalistas, asistirán até esta sexta feira 1 de setembro ao congreso fundacional das FARC (Forzas Armadas Revolucionarias de Colombia) como nova forza política da esquerda transformadora latino-americana. O conclave, cuxo lema é Por un goberno de transición para a reconciliación e a paz, ten lugar no Centro de Convenciones Gonzalo Jiménez de Quesada de Bogotá. O Congreso irá definir quer os postulados ideolóxicos da formación -que manterá a súa aposta na construción do socialismo- quer o programa eleitoral a curto prazo quer a marca -as siglas- coas que a organización concorrerá previsibelmente nos comicios lexislativos axendados en Colombia para 2018. Todo indica que o debate se centra na maior ou menor aposta por procurar complicidades en sectores populares non comprometidos, durante as cinco décadas de proceso revolucionario en Colombia, coa vía armada protagonizada polas FARC. Os sectores máis ortodoxos preconizan o mantimento das siglas -que pasarían a significar Fuerzas Alternativas Revolucionarias de Colombia- entanto que os máis renovadores defenden que a organización se dote dunha nova marca para ser máis competitiva na area eleitoral. Aparentemente ao fronte daqueles se situaría Luciano Marín, coñecido como Iván Márquez, en tanto que o actual líder da guerrilla, Rodrigo Ledoño Timochenko, estaría máis ben polo aggiornamento, pola posta ao día, das FARC. De facto, Timochenko puxo en marcha na súa conta twitter un inquérito con distintas alternativas para a denominación do novo partido, entre elas, a súa favorita, a de Nova Colombia. O resultado da votación tería sido favorábel ás súas teses, como se ve no chio que achegamos a seguir: ¿Cuál de los siguientes nombres te parece que debe tener el #NuevoPartido de las FARC-EP?— Rodrigo Londoño (@TimoFARC) 22 de agosto de 2017 Alén do debate da marca, existe tamén incerteza sobre a lideranza futura do partido, sendo que o estado de saúde de Timochenko -até a realización do congreso achábase en Cuba, onde segue un tratamento médico- está lonxe de ser o óptimo para dirixir unha organización política que ten como albo a conquista do poder político e a transformación radical da sociedade colombiana.


Summary: A Academia Galega vén de informar que o Tribunal Europeo de Dereitos Humanos (TEDH) non admitiu a trámite a demanda por, segundo eles, "unha razón formal", nunha decisión non recorrible.

A Real Academia Galega afirma que "sen entrar no fondo do litixio, a Corte europea decidiu non admitir a trámite a demanda por unha razón formal, xa que, segundo as súas propias normas, só admite denuncias presentadas por particulares ou por colectivos directamente prexudicados, xa que, segundo as súas propias normas, só admite denuncias presentadas por particulares ou por colectivos directamente prexudicados". A Real Academia Galega presentou o pasado mes de marzo unha demanda ante o TEDH en contra do Decreto 79/2010 para o plurilingüismo no ensino non universitario alegando que este Decreto é discriminatorio e vulnera o dereito humano fundamental á igualdade. O TEDH non admitiu a trámite a demanda por, segundo eles, "unha razón formal", ao non atender a súa alegación de que o fixera instada pola petición de pais e nais de escolares afectados polo devandito Decreto. A institución presidida por Alonso Montero lamenta que o TEDH "non entrase a valorar o fondo da súa demanda, plenamente xustificada". Desde a rúa Tabernas insisten en que "o sistema educativo é unha peza clave para garantir o porvir do noso idioma, e que resulta imprescindible un novo marco legal que faga efectivo o dereito dos rapaces e rapazas a recibir a educación en galego, poñendo fin á redución cuantitativa e cualitativa da presenza do galego no ensino que trouxo o Decreto 79/2010. As súas consecuencias quedan patentes nos últimos datos estatísticos, que reflicten un preocupante retroceso do uso do galego entre as xeracións máis novas". "Cuestión de vontade política" A Mesa pola Normalización Lingüística, que decidiu non recorrer a instancias europeas este decreto, manifestou a través do seu secretario xeral, Marcos Maceiras, que "non é unha cuestión tanto xurídica como política, de vontade política de cumprir tanto a lexislación como os diferentes acordos políticos para garantir a igualdade de dereitos".


Summary: O pasivo total da administración galega superou os 7.000 millóns de euros o ano pasado, 848 millóns de euros máis que en decembro de 2011. A débeda pública total española ascendeu a 734.961.000.000 euros. Hai 14.593 millóns en préstamos a curto prazo

A débeda das administracións públicas españolas ascende a 734.961.000.000 euros, o 68,5% do Produto Interior Bruto (PIB). Desa cantidade, 140.083 millóns de euros corresponden ás comunidades autónomas. Algo máis de 7.000 millóns a Galicia, exactamente a mesma cantidade de débeda que tiña a cidade de Madrid no mes de xaneiro. O endebedamento das administracións públicas segue a medrar para facer fronte á actividade malia a unha abrupta caída dos ingresos. A caída do consumo, de actividade e do emprego rebentan a caixa de recadación do IVE, Sociedades ou o IRPF. Só o último, que se impón ás rendas do traballo, se subiu este ano. O incremento da débeda foi de 848 millóns de euros no último ano, uns 2,3 millóns de euros cada día. No caso galego, o incremento da débeda foi de 848 millóns de euros no último ano, uns 2,3 millóns de euros cada día. Malia que a débeda non deixou de medrar durante todo 2011 si que houbo un estancamento na ratio débeda PIB, que ficou no 12,3%, froito dunha suba sostida tanto do débito como da actividade económica. Con todo, a galega é a sexta comunidade cunha maior taxa de débeda en relación ao PIB, só por detrás das Baleares, Castilla La Mancha, Catalunya, Comunidad Foral de Navarra e Valencia. As empresas públicas galegas tamén incrementaron o seu pasivo, aínda que de maneira practicamente anecdótica. A débeda medrou en tres millóns de euros, ata os 232 millóns de euros. Malia que o balance do último trimestre non sexa moi negativo neste aspecto, e atendendo á estatística, as empresas públicas arriscaron co endebedamento na última década (en tres lexislaturas). En 2001 a débeda era de dez millóns de euros. Datos globais En total, a débeda do conxunto das administracións públicas medrou no último ano un 14,2%, por debaixo do incremento específico do pasivo das CCAA, de máis do 17%. O endebedamento do Estado (só administración central) creceu un 11%. O dos concellos caeu ao pasar de 35.431 millóns en decembro de 2010 a 35.420 millóns no mesmo mes de 2011.


Summary: A UPG cumpre medio século. Esta formación política clave na historia do nacionalismo galego realiza este sábado (19 h, Palacio de Congresos de Santiago de Compostela) un acto político conmemorativo das súas primeiras 5 décadas de existencia. "A unidade das forzas patrióticas é a mellor forma de asegurar a defensa dos intereses das clases populares galegas e de Galiza como nación", di o seu secretario xeral, Néstor Rego.

A aliaxe de nacionalismo e marxismo chámase en Galiza Unión do Povo Galego, partido fundado en 1964 e cuxa historia contén boa parte das claves precisas para entender o desenvolvimento da auto-organización política do pobo galego durante as últimas cinco décadas. Esta historia é obxecto de análise monográfica no caderno AFONDO que Sermos Galiza entregou co seu número 103 esta quinta feira 3 de Xullo. Nel conversamos con Néstor Rego, secretario xeral da UPG, nunha entrevista asinada por Roberto Vilameá. Perguntado por cales son as chaves que explican a continuidade histórica da Unión do Povo Galego, Rego esclarece que a explicación está "en que a UPG respondeu e responde a unha necesidade obxectiva do povo galego, da nación e da clase traballadora". Para o dirixente nacionalista, o "grande logro" da UPG ao longo das súas cinco décadas de existencia é o de ter construído "os alicerces teóricos e prácticos do nacionalismo contemporáneo". Iso e tamén ter utilizado por vez primeira o marxismo como método de análise "para explicar a situación da Galiza, política, económica e culturalmente, como nación colonizada". O Palacio de Congresos de Santiago de Compostela acolle este sábado (19 h) o acto comemorativo do 50 aniversario da UPG Na entrevista, o secretario xeral da UPG referérese á procura da unidade do nacionalismo como un dos obxectivos que persegue non só este partido, mais tamén a fronte, o BNG, na que se acha integrado. Auto-organización e soberanía A este respeito, Rego afirma literalmente o seguinte: "A nosa actuación como partido sempre tivo como prioridade a unidade das forzas patrióticas como mellor forma de asegurar a defensa dos intereses das clases populares galegas e de Galiza como nación. Esta unidade concretouse durante os últimos 30 anos no BNG que para nós continúa a ser a mellor expresión da unidade na pluralidade do nacionalismo". E engade: "Calquera outro proceso de unidade, para alén de implicar a necesaria vontade de outros que hoxe é evidente que non existe, terá de pasar, como estabeleceu a XIV Asemblea do BNG, polo respecto e a práctica da auto-organización e da soberanía". A íntegra desta entrevista podes achala no nº71 do AFONDO, caderno de análise que fai parte do nº 103 de Sermos Galiza. Disponíbel nos quiosques e na nosa loxa.


Summary: O goberno local tamén vén de adxudicar o subministro dun vehículo todoterreo híbrido para a Policía Local, e dun camión autobomba contraincendios para Protección Civil

O Concello de Carballo está a realizar un importante investimento na renovación do parque móbil e de maquinaria de diferentes áreas municipais para seguir mellorando os servizos que prestamos á cidadanía. A última adquisión é unha motocicleta tipo trail que mellorará a mobilidade dos axentes e facilitará o traballo policial en determinados eventos, sobre todo deportivos e culturais. O alcalde, Evencio Ferrero, e a concelleira de Seguridade e Mobilidade, Milagros Lantes, acompañaron no acto de recepción do vehículo ao xefe da Policía Local, Roberto Mosquera, e a dous dos axentes que o utilizarán. O parque móbil da Policía Local tamén se verá incrementado en breve cun novo vehículo todoterreo híbrido. A Xunta de Goberno Local adxudicou na súa última sesión o subministro á empresa Breogán Motor por un importe de 41.327,01 euros. Dentro da mellora das condicións de traballo e da operatividade dos servizos de seguridade e emerxencias, tamén foi adxudicado á empresa Vehículos, Equipamientos y Carrocerías Prieto-Puga o subministro dun novo camión autobomba contraincendios para Protección Civil. O custe ascende neste caso a 216.887,66 euros. Ademais dos vehículos que se incorporarán en breve ao parque móbil do Concello de Carballo, dende principios de decembro está circulando tamén pola rede viaria municipal un novo tractor con desbrozadora de brazo, no que investimos 81.070 euros e que é utilizado pola Brigada Municipal de Obras nos labores de roza e limpeza da rede viaria de todo o concello.


Summary: Os contaxios volveron aumentar nos centros xeriátricos após que onte a Consellaría de Política Social informara de 307 positivos. O maior incremento detectouse na residencia Santa Marta de Vigo. As cifras de traballadoras afectadas mantense na mesma liña con só tres baixas nas últimas 24 horas.

O saldo de positivos por coronavirus nos centros residenciais volve ser á alza. Malia que as autoridades sanitarias tramitaron a baixa de tres usuarias da Ricardo Baro de Aspronaga, en Oleiros, houbo que contabilizar un gromo con nove residentes no xeriátrico vigués de Santa Marta e dous contaxios novos na instalación oleirense. A Consellaría de Política Social informa de que xa son 316 as e os usuarios de fogares residenciais que están contaxiados, após que nesta quinta feira comunicárase a afección a 307 persoas. Precisamente o abrocho no Santa Marta fai que esta instalación se una á listaxe oficial na que xa hai 12 infraestruturas incluídas, tres delas intervidas pola Xunta (mais onte o BNG pediu que se tomase o control de todas). A maioría das e dos afectados seguen a estar na DomusVi de Lugo (131); O Incio (58); Nosa Señora do Viso, tamén baixo a xestión á Fundación San Rosendo (46); e Ballesol, en Oleiros (30). Porén, os números tamén esconden gromos que afectan a persoas igualmente importantes en El Pinar de Culleredo (21); Las Salinas, no municipio de Ourense (14); e a nova incorporación de Santa Marta (9). Tanto na DomusVi Lalín como na Orpea Coruña (Culleredo) teñen dúas residentes infectadas. Ademais, hai un caso positivo en cada unha destas instalacións: Arteixo, El Pilar e Os Pinos. Até 115 persoas No que se refire ás e aos operarios que traballan nestes estabelecementos, deron negativo ás probas catro traballadores -un en Lalín e 3 en Teo-, pero incorporáronse ao cómputo de doentes un empregado da residencia da Fundación José Otero (Compostela) e outro da Pai Menni (Betanzos). Así, segundo fontes de Política Social, actualmente hai 115 membros dos cadros de persoal que padecen a Covid-19. Ao igual que no caso da xente usuaria, a maioría distribúense entre O Incio (35) e Outeiro de Rei (24), Nosa Señora do Viso en Lobeira (14) e El Pinar (7). Nas Salinas, ubicada en Ourense, hai catro casos activos, e existe constancia de dous na Ballesol (Oleiros); Volta do Castro (Compostela); Orpea Lugo; Nosa Señora do Socorro (Arnoia); Doral (Mos); Santa Marta e CRAPD Vigo II, estas dúas na cidade olívica. As outras sete empregadas repártense no mesmo número de xeriátricos por todo o país. Coas altas e baixas nos centros de atención á discapacidade, até esta sexta feira hai 24 beneficiarias afectadas -23 en Oleiros e 1 en Betanzos- e 19 traballadoras entre sete infraestructuras.


Summary: O novo deputado Stefan Seidler di que o resultado é "histórico e enorme para a minoría danesa".

A Asociación de Electores de Schleswig Meridional (SSW), o partido que representa a minoría danesa e frisoa no estado alemán de Schleswig-Holstein, logrou nas eleccións do domingo un escano no Parlamento alemán por primeira vez desde 1949. A formación recibiu 55.330 votos no voto proporcional, o 3,2% dos votos do estado, cun resultado especialmente alto nos distritos de Flensburgo-Schleswig, cun 9,2% do total dos votos e un 6,6% no do Nordfriesland-Dithmarschen. Debido a que o SSW representa unha minoría nacional, non está limitada polo 5% dos votos para poder entrar na Cámara lexislativa. O cabeza de lista, o político de fala danesa Stefan Seidler, será o representante no Bundestag. O novo deputado subliñou que "é histórico e enorme para a minoría danesa" e reivindicou a necesidade de mirar máis cara a Escandinavia: "Que fan mellor en Dinamarca? A dixitalización é un bo exemplo no que Alemaña queda moi atrasada". O partido tamén pide que Schleswig-Holstein estea na axenda de Berlín, xa que cre que moitas veces están esquecidos polas autoridades federais e tamén pide máis financiamento e mellores infraestruturas na rexión. O SSW non se presentou ás eleccións federais desde 1961 e agora fíxoo á luz dos bos resultados que obtivo durante a última década a nivel do lander. De feito, en 2012 asumiu responsabilidades de Goberno por primeira vez, dirixindo un ministerio.


Summary: Um milhão de pessoas despediu-se em Diyarbakir, a cidade capital do Curdistão turco, das três ativistas pelos direitos do povo curdo assassinadas recentemente em Paris.

Selahttin Demirtas, presidente do Partido da Paz e da Democracia, representado no Parlamento turco, declarou que o crime não irá deter os curdos de lutarem pela paz. O primeiro ministro curdo, Recyp Erdogan, ameaçou que as ações militares irão continuar.As urnas transportando os restos mortais de Salikine Cansiz, Fida Dogan – que completaria 33 anos esta quinta-feira – e Leyla Solemez, cobertas de cravos vermelhos e com a bandeira do Partido dos Trabalhadores do Curdistão (PKK), de que as ativistas eram militantes, percorreu as ruas de Diyarbakir através da multidão que afluiu à cidade deslocando-se de várias regiões da Turquia.O funeral transformou-se em mais uma grande manifestação pela paz e pelo reconhecimento dos direitos nacionais da minoria curda, que representa atualmente 20 por cento da população da Turquia. "O PKK é o nosso partido, viva Apo", gritaram os manifestantes à passagem do cortejo fúnebre invocando pelo diminutivo o nome do dirigente do PKK, Abdullah Oçalan, condenado a prisão perpétua e preso pelas autoridades turcas em isolamento numa ilha do Mar da Mármara. "O funeral transformou-se em mais uma grande manifestação pela paz e pelo reconhecimento dos direitos nacionais da minoria curda", "Estas três mulheres dedicaram as suas vidas ao povo curdo", disse Gulistan, trabalhador da construção civil citado pela agência Reuters. "Não temos confiança na Turquia", acrescentou. Milhares de manifestantes tinham esperado desde muito cedo na quarta-feira a chegada das urnas com os restos mortais das três vítimas ao aeroporto de Diyarbakir. Muitas lojas da cidade estiveram encerradas em sinal de luto durante o dia de quinta-feira.No Senegal, onde se encontra de visita, o primeiro ministro islamita turco, Recyp Erdogan, declarou que as operações militares no Curdistão, como as que ocorreram nas últimas horas incluindo bombardeamentos aéreos, vão continuar "enquanto o PKK não depuser as armas".Erdogan sabe, porque os seus enviados têm estado em conversações com Oçalan, que o PKK não reclama já a criação de um Estado independente curdo mas sim o reconhecimento dos direitos da população curda da Turquia, designadamente a utilização comum da sua língua nas escolas e na comunicação social e o fim de todas as formas de discriminação política, social e cultural.As autoridades francesas continuam em silêncio quanto às investigações que prometeram realizar sobre o assassínio das três mulheres, que fonte policial no local do crime qualificou como provável "execução". "As autoridades francesas continuam em silêncio quanto às investigações que prometeram realizar sobre o assassínio das três mulheres", O assassínio decorreu numa altura em que decorriam negociações entre o governo de Ancara e Oçalan. Sabe-se que, no quadro institucional turco, as forças armadas e os serviços de segurança nem sempre têm estado em sintonia com o atual governo islamita em relação aos passos dados na questão curda, destacando-se desde sempre, incluindo os períodos da ditadura militar, pela repressão absoluta dos direitos curdos.A questão turca é, por outro lado, muito sensível para os Estados Unidos, as potências europeias, a NATO e também para Israel, que desenvolve presentemente intensa atividade diplomática para se aproximar de Ancara. A diplomacia israelita admite, segundo informações divulgadas nas últimas horas pelas agências, enviar uma carta de desculpas à Turquia pelo assassínio de nove cidadãos turcos da Flotilha da Liberdade para Gaza.A Turquia tem atualmente um protagonismo reforçado em relação ao Médio Oriental, devido ao seu papel como base da intervenção internacional que alimenta a guerra civil para provocar a mudança de regime na Síria e também à sua importância na estratégia de ameaças e isolamento contra o Irão.Razões como estas fazem com que as constantes violações dos mais elementares direitos humanos do povo curdo pelo regime da Turquia não provoquem reações das principais instâncias internacionais.Artigo tirado de Esquerda.net


Summary: A Asociación en Defensa da Sanidade Pública critica a estratexia do Executivo Galego xa que "supón unha volta atrás".

Onte comezaron as tarefas dos técnicos de saúde contratados polo Sergas para "apoiar" os médicos de Atención Primaria, tal e como anunciara o conselleiro de Sanidade, Julio García Comesaña no Parlamento da Galiza. Segundo a Consellaría, "estes profesionais desenvolverán o seu labor de forma centralizada nas instalacións do Centro de Atención Integral ás Emerxencias, no Concello da Estrada". Algúns dos labores que realizarán serán o "seguimento dos pacientes Covid positivos, a tramitación das baixas e altas das persoas asintomáticas e a atención telefónica para responder a demandas de información relacionadas co coronavirus", entre outras cuestións, afirma o Executivo galego. Fóra da legalidade? Desde a Asociación Galega para a Defensa da Sanidade Pública (Agdsp), denuncian que este anuncio da Xunta é, en realidade, "un encubrimento dunha ilegalidade", xa que no anuncio dise que o novo persoal "poderá atender demandas segundo as necesidades asistenciais", algo que segundo a Agdps indica que "actuarán de médicos de familia sen acreditación para iso". "Ningún médico pode, por lei, traballar na sanidade pública no Estado español, sen o título de especialista homologado", aseveran desde o colectivo e afirman, ademais, que "aínda que inicialmente a contratación é por dous meses, esta medida instaura unha porta de acceso ilegal na sanidade pública e na Atención Primaria". De acordo coa Agdsp, esta decisión "demostra a ausencia dunha planificación racional das necesidades de médicos pola Consellaría de Sanidade do PP, xa que a maioría dos centros de saúde teñen gravísimos problemas asistenciais por falta de persoal, o que obriga a poboación a soportar listas de agarda intolerábeis". "Revélase inaceptábel que se recorra a este 'parche', que pode supor unha volta atrás, cando os médicos podían exercer sen un período de formación supervisada, coa consecuente diminución na calidade e a seguridade dos pacientes", destacan desde a asociación. A aparente falta de interese do Executivo galego en resolver esta situación, segundo a entidade, tamén levanta críticas: "A Xunta da Galiza non parece interesada en solucionar esta situación, xa que nos orzamentos deste ano o incremento de fondos para a formación de novo persoal especializado foi dun raquítico 4,8%, algo insuficiente para afrontar a gravidade de falta de especialistas en Medicina Familiar e Pediatría".


O Parlamento de Galicia sumouse este mércores á celebración do Día dos Medios en Galego, que lembra a saída á rúa o 7 de febreiro de 1876 do primeiro número d'O Tío Marcos d'a Portela, primeira publicación íntegra en galego. Os actos centrais da celebración realizáronse o pasado sábado en Fene, pero este mércores o presidente da Cámara, Miguel Santalices, recibiu unha representación da Asociación de Medios en Galego e leu unha declaracións institucional que insta á sociedade civil a apoiar a estes medios. Posteriormente, os portavoces e deputados dos catro grupos parlamentarios mantiveron un encontro cos representantes da asociación para amosarlles persoalmente o seu apoio. Para que unha declaración institucional saia adiante é imprescindible o apoio unánime dos grupos políticos. A Cámara sumouse este mércores ao Día dos Medios en Galego cunha declaración institucional e a recepción por parte do seu presidente de representantes da Asociación de Medios en Galego "Desde os poderes públicos debemos contribuír ao recoñecemento institucional daquelas iniciativas pioneiras que procuraban a toma de conciencia dos problemas do país e reflexionaban na busca de solucións", di a declaración institucional, para engadir a necesidade de "visibilizarmos os medios de comunicación que utilizan a lingua galega e poñen o foco na realidade do país". "Apoiándoos estaremos avanzando no camiño de compromiso coa nosa realidade e orgullo polo propio iniciado no Rexurdimento. Por todo isto, pedímoslle ao conxunto da sociedade civil que se sume a esta conmemoración", conclúe a declaración. Reparto da orde de axudas da Xunta aos medios de comunicación en 2017


Summary: Representantes da CIG rexistraron esta sexta no Parlamento a iniciativa lexislativa popular para que a enerxía producida no país "reverta en beneficio do popio país". Unha iniciativa que conta co respaldo de máis de 50 concellos e 2 deputacións.

Unha delegación da CIG entregou esta sexta feira no rexistro por volta de 18.000 sinaturas en apoio da ILP a prol dunha tarifa eléctrica galega, unha iniciativa que o sindicato nacionalista leva meses impulsando a través de diversas dinámicas, como lembraba o seu secretario xeral, Suso Seixo. Chega así ao parlamento unha ILP que neste tempo recabou 18.300 sinaturas (validadas, 17.800) e que logrou o apoio de máis de medio cento de concellos e das deputacións de Pontevedra e Lugo. Seis das sete cidades do país -falta Ourense- sumáronse a esta demanda. Unha mostra para Seixo do apoio que ten a defensa dunha tarifa eléctrica propia para o país. "Hai unha boa acollida a esta demanda. Mesmo hai concellos onde o Partido Popular está a votar a favor da ILP", sostivo o secretario xeral. Importancia Esta ILP xorde fronte a un "contrasentido", o de que Galiza exporte o 40% da enerxía que produce, non aproveitando esa materia para favorecer a competitividade do seu tecido económico nin para pola ao servizo da sociedade, "como para combater a pobreza enerxética, por exemplo", explicou Suso Seixo. Galiza paga "custos sociais e ambientais" por producir enerxía mais non tira beneficios da mesma. De aí esta ILP, con propostas concretas, como o da redución da tarifa, o recorte nun 30% das peaxes, entre outras. "Esperamos que o goberno galego sexa sensíbel nun tema desta importancia", manifestou Seixo, "e que pense máis en Galiza que no que poida dicir o PP no Estado". Nun país afectado, dixo, polo desemprego, a emigración ou o despoboamento, facer da enerxía unha ferramenta que reverta en beneficio do desenvolvemento de Galiza e da súa maioría social debe ser unha cuestión que una a todos.


Summary: O 18 de abril, se non se materializa un cambio necesario, cumpriranse exactamente once anos da chegada de Feijóo á presidencia da Xunta. Alén do escenario que debuxa a asfixiante política institucional, a resistencia e a espranza seguirá, coma sempre, "no abaixo": aí é onde se tece/n comunidade/s e se acadan pequenas e meirandes vitorias.

"Detráis de cada homeestá oubeando un lobo.Un lobo que te comee ten comesto ó pobo...""...A túa hora é esta:colle a fouce, meu povo,ergue a testa, protestae dempois mata ó lobo"Derradeira vontade de Fuco Buxán, Celso Emilio Ferreiro (1973). Musicado por Suso Vaamonde (1977)O 18 de abril, se non se materializa un cambio necesario, cumpriranse exactamente once anos da chegada de Feijóo á presidencia da Xunta a cabalo dos incipientes e moi contundentes efectos sociais da crise-estafa en pleno derrube do zapaterismo maila súa réplica bipartita (PSdeG-BNG) no goberno galego, co-liderada polo tándem Touriño-Quintana. De non concretarse, afrontará a súa cuarta lexislatura alcanzando no rodopío do tempo a longa etapa de Fraga e deixando unha paisaxe ben diferente á que deixou en herdanza o paternalista animal político vilalbés. Alberto Núñez Feijóo ostenta importantes cargos de responsabilidade e dirección política desde 1991, aquí no país e na Administración Xeral do Estado: Insalud, Correos, Ministerio de Sanidade…case tres décadas percorridas da man do seu mentor Romay Beccaría, figura pata negra nacionalcatólica que afonda a raigame ideolóxica na ditadura de Primo de Rivera pola banda paterna e del mesmo sendo alto cargo tardofranquista. Alguén que inda hoxe fai parte do Consejo de Estado como letrado, aos seus 86 anos. O seu verdadeiro pai político.Como case todo o mundo coñece, mais nunca sobra refrescar, Feijóo viaxou regularmente durante anos por media Europa co capo do contrabando Marcial Dorado exercendo de número dous de ¡Sanidade!, ás ordes do conselleiro Beccaría: por aquel entón (anos 90´s) xa detiveran a Dorado na Operación Nécora e por lavado de diñeiro. Sexa isto último exemplificador do ecosistema no que nace, medra e se reproduce certa tipoloxía de elite política autóctona como a que representa o dirixente d´os Peares. Segundo describe o xornalista Nacho Carretero en Fariña, por aquel entón a estreita relación entre a criminalidade organizada e o poder político na Galiza estivera a piques de convertela nunha Sicilia ibérica. Inesquecíbel aquel titular da entrevista que El País lle fixo ao cambadés no cárcere, ao estar cumprindo condena por narcotráfico: "Siempre supe que Feijóo llegaría lejos: transmitía honradez". Don Vito Corleone tamén é un home íntegro, se ben o miras.É proverbial, case unha lenda xa, a capacidade innata da "caste dirixente galega" pra aferrollarse ás estruturas político-administrativas do estado. Como tamén o é a súa deserción traicioeira aos intereses das clases populares, ollando na Galiza un "territorio" a espoliar e non unha cidadanía á que servir. Posiblemente o noso maior andacio histórico. Nesa liña atribúeselle ao ditador ferrolán Franco (polo hispanista inglés Paul Preston) unha sentenza, na altura dos anos da fame: "Yo no haré la tontería que hizo Primo de Rivera. Yo no dimito, de aquí al cementerio". E así foi. Outros despois, coma Mariano Rajoy, foron expulsados pra sempre do exercicio do poder logo dunha moción de censura que o inhabilitaba debido á implicación directa na couza da financiación ilegal e o diñeiro negro como método corrupto consubstancial á práctica habitual da dereita española desde a instauración do estado franquista. Hixiene democrática. Iso si, foran case corenta anos brincando de institución en institución ata empoleirarse na cúspide do goberno central. Nos seus comezos e anos mozos estruxara os miolos redactando aqueles afamados libelos como rotunda declaración de intencións: "La desigualdad humana" e "La envidia igualitaria", nos cales defendía vehementemente a desigualdade como algo inherente ao ser humano e que cumpría perpetuar. Todos eles deron sempre mostra, en maior ou menor grao, de evidente sociopatía.No 2009, logo da campaña electoral máis suxa que recorda esta terra e onde os principais poderes mediáticos e económicos desataron a súa furia contra Touriño e Quintana, ascende ao poder autonómico un perfil tecnócrata. O golpe do sector do birrete ao da boina xa se consumara no seo interno do PPdeG ante a desaparición política e finalmente física de Don Manuel. Ningún complexo o da nova dereita urbana galega, mimetizada á mantenta coa madrileña máis ca nunca anteriormente. É ilustrativo que unha das primeiras grandes apertas e felicitacións que recibe no acto da toma de posesión como novo presidente da Xunta sexa a de Ignacio Galán, homólogo seu na transnacional enerxética Iberdrola e responsable último do proxectado atentado ecocida contra o patrimonio natural dos Canóns do Sil. Unha aperta fraternal con alguén que tiña no maxín esnaquizar o espazo natural da contorna onde el naceu. Sen reparos, nin sentimentalismos…O noso vento non é noso...e por iso temos un concurso eólico ilegal mentres renunciamos a xerar arredor de 10.000 empregos obtendo 70 millóns de euros pra os servizos públicos e aproveitando pra pagar menos na factura da luz. Somos un país excedentario no enerxético que ten os prezos ao consumo máis elevados do estado. Ou que recibe, por exemplo, as pensións máis baixas. Nalgures existe unha meiga chuchona...Desde aquel 2009 foi recibindo aloumiños a esgalla da prensa cipaia local, até hoxe: xabón e máis xabón nos medios públicos e privados subvencionados. Na práctica é o pobo quen inviste na súa propia desinformación nun lugar onde, como sabe o xornalista Anxo Lugilde e moitas outras ("En Galicia existe un problema gravísimo de libertad de información" https://www.eitb.eus/…/anxo-lugilde-analisis-elecciones-ga…/ ), algunhas e algúns son represaliadas por denunciar a manipulación.Feijóo foi pioneiro erguendo a bandeira da austeridade dogmática, e inaugurando un ciclo e relato de época pra todo o estado diante das esixencias aos pobos do Sur que proviñan da Troika europea. Un executor avanzado das duras políticas empobrecedoras pra grandes masas de poboación. Cos efectos petando ás portas das casas e nun país coma o noso, palabras coma austeridade, aforro e traballo duro encaixan ben de primeiras. Inda máis o fan logo da apariencia de desbaldimento que proxectaron os medios mainstream sobre o goberno bipartito: aquela reforma, mesas e cadeiras nun despacho oficial! aquel encontro furtivo nun iate cun empresario! conectaban co imaxinario e "sentido común galego" pola memoria de séculos de fortes privacións e sacrificios. Faltaba a letra pequena do conto: esa austeridade unicamente afectaría aos d´abaixo, coma sempre, a través de retalladas orzamentarias nos servizos públicos que impactaban na calidade de vida da clase traballadora. Da outra beira da península xa se coñecía a belle èpoque particular do PP de Valencia onde o motor dos beneficios duns poucos funcionaba a pleno rendemento a golpe de traxes e bolsos último modelo, jaguars, comisións en obra pública, fastuosos eventos e prebendas de todo tipo. Cousa que, como a burbulla inmobiliaria manda, antes ou despois implosiona deixando ao seu paso un escenario coma o que se viu naquela terra mediterránea. Na do tristemente desaparecido Rafael Chirbes, que describira de xeito maxistral os estragos da barbarie neoliberal e seus efectos antisociais.Austeridade como receita e a promesa de reverter "as políticas radicais do nacionalismo galego": nos imponen el gallego, bilingüismo harmónico e toda canta mentira e eufemismo fixese falta que xustificase comezar un proceso de analfabetización masiva na lingua e cultura propias prás vindeiras xeracións. O patrocinio da desmemoria e da desnacionalización galega desde as institucións de (cativo) autogoberno, incumprindo e deturpando o sentido último pra o que foron concibidas. Con istes dous eixos basilares, made in FAES, gañábase favores e contrapartidas fóra: mallar no noso pobo sempre foi premiado na Corte. Nesta campaña que vén agocharase, no máis posible, calquera referencia ao partido podre substituíndoa por simboloxía celta ou discurso en chave galega. Un mes. O lema: "Galicia! Galicia! Galicia!". Cada día máis linda...Mais a realidade é que a década negra neoliberal trouxo unha chea de consecuencias letais prá viabilidade do país que moitas e moitos aspiramos acadar: hoxe Galiza ten menor peso demográfico, económico e político que hai unha década. Hoxe o aforro das caixas (en orixe entidades financieiras de economía social, sen ánimo de lucro) foi malvendido a capital estranxeiro, privando de ferramentas propias a empresas e particulares e deixando aboado o terreo ao capitalismo máis salvaxe. Patriotas constitucionalistas violentando a letra e o espírito da Constitución da mesma maneira que fan un uso espúreo e perverso dos resortes (por poucos que sexan e condicionados que estean) que o Estatuto de Autonomía habilita pra potenciar as fortalezas do país.As liñas mestras da súa xestión deseñáronse na primeira lexislatura: desgaleguizar Galiza. Desde aquela Feijóo limitouse a persistir nelas, con resultados realmente desalentadores por eficaces: desde o comezo da década negra neoliberal a débeda pública galega multiplicouse por sete (nun 135%), arredor dos 4.700 euros per cápita. No ano 2008 non chegaba aos 1.500 euros os que cada galega e galego debiamos. Nesta década neoliberal as provincias do interior sofreron un agravamento do proceso de perda poboacional, coa significancia que ten pró abandono e perda do patrimonio e riqueza material e inmaterial, amáis dos riscos económicos, culturais e de equilibrio territorial que representa. A masa poboacional non deixou de avellentarse (a taxa de natalidade decreceu a ritmo maior ca nos 25 anos anteriores). Ata a taxa de mortalidade se disparou nun 2% desde o 2008. A porcentaxe de risco de pobreza no país ronda o 20% e sitúase, á par de Cantabria, como a comunidade peor posicionada na franxa norte peninsular. A situación de vulnerabilidade económica de milleiros e milleiros de familias é alarmante, contando arredor de 600.000 persoas en "risco de exclusión" a finais de 2019 segundo datos-UE. Na década neoliberal a privatización e precarización da Sanidade Pública levounos a, por exemplo, dispor de dez hospitais menos. Un premeditado ataque á saúde pública asistencial, especialmente á Atención Primaria, que leva un 12% da partida destinada á Sanidade cando os expertos recomendan chegar ao 25% pra un óptimo funcionamento. O deterioro da saúde pública na Galiza non é produto do azar, se non que vén da man ben visible daqueles que a viron coma unha oportunidade de facer negocio. Aos que Feijóo deu cobertura legal e política.Galiza encadea tres anos de desaceleración económica. Entre 2008 e 2014 destruíronse máis de 2000.000 empregos e tan só se recuperaron 97.000. Foise recuperando o saldo migratorio, mais durante estes anos emigraron moitas e moitos máis cidadáns galegos dos que chegaban de fóra...se ben é certo tamén que ultimamente melloraron cuestións como a relativa ao desemprego, na tónica da recuperación xeral. Deixando moitos temas á marxe, esta é a panorámica xeral dun país e dun pobo en "vías de extinción", que vai resistindo como resistiu durante séculos: co poder político-administrativo na súa contra. A capacidade de travestismo político do actual presidente non é pequena e, inda que o PP estea en horas baixas, na sala de máquinas do PPdeG saben ben que o perfil sociolóxico do seu votante e potencial votante nada ten que ver co do PP en España. E tamén saben explotar as debilidades dunha oposición con dificultades pra estruturar unha alternativa necesariamente plural e multipartita, mais tamén necesariamente máis crible e cohesionada do que hoxe semella. As urnas están abertas mais, a día de hoxe e a falta da enésima campaña electoral nestes últimos tempos, é unha incógnita o feito de que vaia ou non producirse unha onda de entusiasmo popular suficiente pra derrotalo. O principal inimigo da oposición é a súa desmobilización. No entanto, Feijóo chegou ao poder coa participación máis alta da serie histórica cun 64,4%. Veremos o que acontece neste domingo de ramos que fixeron cadrar coas eleccións en Euskadi co fin de diluír a atención e o debate de ideas arredor de nós.Non sei como estará o "estado da cuestión" alá polo 2024, mais se non se reverten radicalmente boa parte das políticas públicas neglixentes e ineficaces en tantos eidos...seguramente consolidemos de xeito temerario un modelo sustentado na perda continuada do número de habitantes e falantes do idioma, con menos publicacións e creacións culturais en galego, cun feroz devalo do sector primario (perdéronse tres de cada dez empregos) e industrial, cun desesperante desleixo e a destrución impune do patrimonio natural e material, cun despoboamento rural que, entre algúns outros, supón maiores riscos de lumes e máis virulentos, con turistificación e crecentes problemas de acceso á vivenda digna nas vilas e cidades (especialmente prá mocidade. En Vigo o prezo medio supera os 700 euros ao mes), coas múltiples agresións ao territorio que doen no peito coma navalladas, coa desatención na protección e promoción da cultura propia mentres a Cidade da Cultura continúa sendo unha saca sen fondo, continuación do espolio e permanente atraco a man armada na AP9...Así pois e con este panorama, a día de hoxe, o presidente de todas e todos os galegos permítese preguntarse publicamente porqué as mulleres da comarca de Verín teiman en querer parir en Verín. Case lles caería máis preto Ribadeo, supoño. É o mesmo señor que se preguntaba nos albores do seu mandato porqué a todas as vacas lles poñen nome de muller. Neste treito non todo foron derrotas...déronse moitas batallas sociais e logrouse algunha vitoria popular, como a paralización do proxecto da megaminairía contaminante en Touro por lembrar unha das máis destacadas. A idea era pulverizar as esperanzas dunha vida digna en toda unha extensa comarca, nunha agresión a gran escala á natureza e á xente sen precedentes. Mariñeiros e labregos organizados e en pé de loita esixiron os seus dereitos, produciuse a articulación da auto-organización en sectores coma o sanitario ou o dos traballadores dos medios públicos, etc...Alén do escenario que debuxa a asfixiante política institucional, a resistencia e a espranza seguirá, coma sempre, "no abaixo": aí é onde se tece/n comunidade/s e se acadan pequenas e meirandes vitorias. É aí onde salvagardamos a cultura e a lingua a pesar de todo ou se constrúen as alternativas e a posibilidade dun novo sentido común e dunha futura recuperación nacional cun horizonte de soberanía, xustiza e liberdade pró noso pobo. Obxectivamente urxe un cambio político que atenúe, no posíbel, todas estas eivas e "veas abertas de Galiza" nun contexto internacional tan problemático coma o que tocou vivir nesta sorte de encrucillada histórica na que asoman a orella os vermes do neofascismo.Fronte á gota malaia da des-orde neoliberal existe esa outra Galiza progresista e a que se auto-organiza e loita: as maiores mobilizacións sindicais do estado español prodúcense aquí, así como se manifesta a forza rebelde dun vigoroso e punxante movemento feminista. No 5-A coñeceremos cal das dúas gaña no taboleiro electoral, sempre estreito medidor pra entender a complexidade da realidade física, social e política dun país tan contraditorio como sometido hoxe ás disciplinantes regras impostas pola ofensiva antidemocrática que a dereita e a ultradereita españolas quixeran reduplicar.Ao Antón Sánchez, loitador incansable e un dos mellores representantes das clases subalternas e desa Galiza rural esmorecente e insubmisa que, no Parlamento e nas rúas, resistiu ao longo destes anos contra a maquinaria colonial, neoliberal e antigalega. Un das e dos que máis e mellor traballo de control e desgaste infrinxiron a Feijóo, primeiro con Alternativa Galega de Esquerdas, e na lexislatura que agora remata.


Summary: Aínda que por unha estreita marxe, o Partido Unionista Democrático (DUP) foi a forza que obtivo máis apoios nas eleccións á Asemblea de Irlanda do Norte, que tiveron lugar a quinta feira. O Sinn Féin ficou só a 1.168 votos de superar os unionistas.

Nas eleccións á Asemblea de Irlanda do Norte que tiveron lugar na quinta feira resultou vencedor, cun resultado moi axustado, o DUP, forza partidaria de manterse en Gran Bretaña. Os unionistas obtiveron 28 escanos da asemblea norirlandesa e o 28,06% dos votos, mentres que o Sinn Féin, partidario da reunificación de Irlanda, chegou aos 27 escanos e o 27,91% dos apoios. Liderada por Michelle O'Neill, a forza nacionalista ficou só a 1.188 papeletas de superar o DUP, o que representa un resultado histórico, pois nos anteriores comicios os unionistas acadaran 10 escanos máis que o Sinn Féin. Aliás, o SDLP (Partido Socialdemócrata Laborista) fíxose con 12 asentos; UUP (Partido Unionista do Ulster) con 10; Alliance con 8 e outras forzas, con 5. O DUP e o Sinn Féin teñen que chegar a un acordo en tres semanas para evitaren que as competencias volvan recaer en Londres Atendendo a estes resultados e malia as grandes diferenzas que os separan, o DUP e o Sinn Féin dispoñen de tres semanas para chegaren a un acordo sobre a formación dun Goberno de coligazón. De non facelo, as competencias transferidas volverían recaer, por lei, no Parlamento de Westminster de Londres, que xa exercera o goberno directo entre 2002 e 2007. Eleccións anticipadas As eleccións en Irlanda do Norte foron anticipadas dada a renuncia no mes de xaneiro de Martin McGuinness como viceministro principal. O histórico dirixente nacionalista demitira polo escándalo de corrupción na concesión de primas das enerxías renovábeis, que comprometeu a credibilidade do DUP. A cifra destacada dos comicios, alén do resultado do Sinn Féin, foi a da participación, cun 64,8%. Ascendeu 10 puntos en relación á votación anterior.


Summary: Os seus achegados en Ferrolterra, Eume e Ortegal organízanlle ao escritor chairego a súa primeira homenaxe logo do seu pasamento o pasado xullo. Será o vindeiro 17 de febreiro no Auditorio de Ferrol.

Antigos compañeiros e compañeiras súas do colectivo Avantar, asociacións culturais e concellos organizan o vindeiro 17 de febreiro un acto de homenaxe que leva por título 'O rastro que deixamos'. Será a primeira homenaxe que se lle faga ao escritor, aínda que noutras latitudes tamén andar a argallar outros actos na súa honra. Na gala proxectaranse diferentes partes dun documental sobre as súas vivencias na zona de Ferrolterra e haberá actuacións musicais da man de Guadi Galego, María Manuela, Xabier Díaz, BellónMaceiras, Mini e Mero, Miro Casabella e A Banda da Loba. A entrada é de balde previa retirada de convites. Proxectarase un documental sobre as súas vivencias na zona de Ferrolterra e haberá actuacións musicais da man de Guadi Galego, María Manuela, Xabier Díaz, BellónMaceiras, Mini e Mero, Miro Casabella e a Banda da Loba. A organización do acto lembra cando Fernández Paz chegou a Mugardos a finais dos anos 70. "Son multitude as persoas amigas que deixou nesta zona, ás que sempre tivo no corazón", indican. "A súa pegada queda tamén nos nosos e nos de tantos colexios, institutos e entidades culturais que puideron contar sempre coa súa desinteresada e afectiva colaboración". Agustín Fernández Paz (Vilalba 1947 - Vigo 2016) traballou no colexio Unión Mugardesa, do que posteriormente foi director. Alí tamén particippi activamente nas diferentes edicións das Xornadas Pedagóxicas de Mugardos e desde alí promoveu, canda outras persoas mestras da zona, a creación do Grupo Avantar, movemento de renovación pedagóxica que, xunto con outros do país, daría orixe posteriormente –no 1983- á actual Nova Escola Galega. Tamén desde Ferrolterra, indican, "colaborou na edición de múltiples materiais didácticos, maiormente editados por Edicións Xerais, colaboración que durou até practicamente a fin dos seus días, e foi un loitador incansable pola defensa da normalización da nosa lingua e por unha educación renovada e galega". Lembran tamén que foi neste comarca "onde empezaron a xurdir as súas primeiras obras, que logo acadarían cumes literarios no ámbito da LIX nunca antes vistos na nosa lingua".


Summary: O grupo de goberno levará a pleno unha moción para evitar os despexos no Concello de Lalín.

O Goberno municipal quere facer de Lalín un concello libre de despexos. Por iso vén de presentar unha moción que pretende que o Concello poña todos os medios precisos para que ningunha persoa sexa expulsada do seu fogar cando a vivenda sexa a habitual e única. A moción solicita que o Concello non facilite medios para colaborar nos despexos e que se adopten as medidas oportunas contra as entidades bancarias que executen despexos sen negociar a dación en pagamento ou o alugueiro social. Nesta liña, a iniciativa avoga por que o Concello retire até os límites legais permitidos os cartos das contas dos bancos que executen desafiuzamentos.